Diari Oficial de la Generalitat Valenciana


Sumari del DOGV 7675, del 10-12-2015 (2015/9927)

DECRET 227/2015, de 4 de desembre, del Consell, pel qual s'autoritza la implantació i extinció d'ensenyaments universitaris oficials de màster en la Universitat d'Alacant.
---------------------------------------------------------------------------------------------------------------------------------------------------------------------------

### Dades del document

Número de DOGV
:   7675

Data del DOGV
:   10-12-2015

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2015/9927


Data del document
:   04-12-2015

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * Universitat d'Alacant
    * centre d'ensenyament

DECRET 227/2015, de 4 de desembre, del Consell, pel qual s'autoritza la implantació i extinció d'ensenyaments universitaris oficials de màster en la Universitat d'Alacant. [2015/9927]  
La Universitat d'Alacant ha sol·licitat autorització per a impartir els ensenyaments universitaris oficials de màster que es relacionen en l'annex del present decret, fent constar expressament que la seua implantació fa que s'extingisquen màsters implantats en el curs 2010/2011.  
La Llei Orgànica 6/2001, de 21 de desembre, d'Universitats, en l'article 37, estructura els ensenyaments universitaris oficials en tres cicles (grau, màster i doctorat), i en l'article 35 disposa que, per a impartir aquestes ensenyances oficials i expedir els corresponents títols, amb validesa en tot el territori nacional, les universitats han de posseir l'autorització pertinent de la comunitat autònoma, segons el que disposa la seua legislació, i obtindre la verificació del Consell d'Universitats que el pla d'estudis s'ajusta a les directrius i condicions establides pel Govern. En idèntic sentit es pronuncia l'article 24.1 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
El Consell Valencià d'Universitats i de Formació Superior va ser informat de la proposta d'implantació dels ensenyaments en sessió de 26 de març de 2015.  
Mitjançant una resolució del Consell d'Universitats s'ha verificat el pla d'estudis dels ensenyaments sol·licitats.  
L'Agència Valenciana d'Avaluació i Prospectiva ha emés l'informe preceptiu.  
Per tot això, atesos els articles 8.2 i 35.2 de la Llei Orgànica 6/2001, de 21 de desembre, d'Universitats; l'article 3.3 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials; i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació, Investigació, Cultura i Esport, i amb la deliberació prèvia del Consell, en la reunió del dia 4 de desembre de 2015,  
  
  
DECRETE  
  
Article 1. Autorització d'implantació i extinció d'ensenyaments  
S'autoritza a la Universitat d'Alacant la implantació i extinció, en el curs 2015-2016, dels ensenyaments universitaris oficials de màster que s'especifiquen en l'annex del present decret.  
  
Article 2. Inscripció en el registre i efectes  
De la present autorització s'informarà el Ministeri d'Educació, Cultura i Esport a l'efecte que aquest eleve al Govern la proposta per a l'establiment del caràcter oficial dels títols i la seua inscripció en el Registre d'Universitats, Centres i Títols (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
  
  
Article 3. Seguiment  
Durant el curs acadèmic 2016-2017, l'Agència Valenciana d'Avaluació i Prospectiva (AVAP) durà a terme el seguiment del compliment del pla d'estudis verificat pel Consell d'Universitats, llevat que la data de la verificació inicial del títol implique que en l'esmentat curs s'haja de renovar l'acreditació.  
  
Article 4. Renovació de l'acreditació dels títols  
Abans del transcurs de quatre anys a comptar de la data de la seua verificació inicial o des de la seua última acreditació, els títols universitaris oficials de màster hauran d'haver renovat la seua acreditació en els termes establits en els articles 24.2 i 27 bis del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
Article 5. Expedició dels títols  
Els títols universitaris seran expedits en nom del rei, pel rector o la rectora de la universitat, d'acord amb el que estableix la normativa vigent.  
  
  
DISPOSICIONS ADDICIONALS  
  
Primera. Limitació de la despesa  
La implantació i el desplegament d'aquest decret no podrà tindre cap incidència en la dotació de tots i cada un dels capítols de despesa assignada a la Conselleria d'Educació, Investigació, Cultura i Esport, i en tot cas haurà de ser atesa amb els mitjans personals i materials de la Universitat d'Alacant.  
  
Segona. Facultats d'aplicació i execució  
Es faculta el conseller d'Educació, Investigació, Cultura i Esport per a l'aplicació i execució del present decret.  
  
  
DISPOSICIÓ FINAL  
  
Única. Eficàcia  
El present decret tindrà efectes a partir de l'endemà de la publicació en el Diari Oficial de la Comunitat Valenciana.  
  
València, 4 de desembre de 2015  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura I Esport,  
VICENT MARZÀ IBÁÑEZ  
  
  
  
ANNEX  
Màsters de la Universitat d'Alacant  
  
Curs 2015-2016  
  
1. Màster Universitari en Arquitectura, amb 60 places de nou ingrés.  
  
2. Màster Universitari en Gestió Administrativa.  
3. Màster Universitari en Optometria Avançada i Salut Visual. Extingeix el Màster Universitari en Optometria Clínica i Visió, autoritzat en el curs 2010/2011 i amb núm. RUCT 4311875.  
  
Interuniversitaris:  
4. Màster Universitari en Nanociència i Nanotecnologia Molecular, per la Universitat Autònoma de Madrid; la Universitat d'Alacant; la Universitat de Castella-la Manxa; la Universitat de La Laguna; la Universitat de Valladolid; la Universitat Miguel Hernández d'Elx i la Universitat de València-Estudi General. Extingeix el Màster Universitari en Nanociència i Nanotecnologia Molecular, per la Universitat Autònoma de Madrid; la Universitat Jaume I de Castelló, la Universitat d'Alacant; la Universitat de Castella-la Manxa; la Universitat de Valladolid i la Universitat de València-Estudi General, autoritzat en el curs 2010/2011 i amb el núm. RUCT 4311731.  
5. Màster Universitari en Paleontologia Aplicada, per la Universitat d'Alacant i la Universitat de València-Estudi General.